Tríó Mikaels Mána - Tónleikar
2026-06-03 20:00 - 22:00 UTC
Tríó Mikaels Mána leggur upp í tónleikaferð um landið í júní. Með honum á sviði verða stjörnubassaleikarinn Henrik Linder (Dirty Loops) í ljóðrænu hlutverki og hinn vinsæli trommuleikari Magnús Trygvason Elíassen (ADHD, Moses Hightower).
Tilefnið er útgáfa fimmtu breiðskífu Mikaels undir eigin nafni, Half Sun. Tónlistin byggist upp líkt og ljós sem brotnar í kristal — hægar og nákvæmar breytingar sem móta hljóðheiminn á áhrifaríkan en hljóðlátan hátt. Lögin spanna breitt svið, frá innhverfum og viðkvæmum köflum til kraftmeiri og rokkaðra augnablika, og þróast í lifandi frásagnarstíl með áhrifum frá tilfinninganæmri nákvæmni Brad Mehldau og kvikmyndalegri ró Sigur Rós.
Tónlist Mikaels sækir innblástur í djass, rokk og kvikmyndatónlist. Á tónleikunum mun hljómsveitin einnig flytja frumlegar ábreiður af þekktum lögum úr poppsögunni, meðal annars eftir Sykurmolana og The Kinks.
Hljómsveit Mikaels, sem hlaut Íslensku tónlistarverðlaunin fyrir jazzplötu ársins 2024 (Innermost), tók Half Sun upp á aðeins þremur dögum í Sundlauginni. Þar heldur Mikael áfram að þróa þann hljóðheim og spilastíl sem hann hefur mótað frá útgáfu fyrstu plötunnar, Bobby, árið 2019. Úr verður marglaga og ævintýralegur djassheimur með áhrifum úr rokki og impressjónisma — tónlist sem er bæði kvikmyndaleg, ljóðræn og lyrísk, en um leið full af leikgleði og kraftmiklu samspili.
Flytjendur:
Mikael Máni Ásmundsson – rafgítar
Henrik Linder – bassagítar
Magnús Trygvason Elíassen – trommur

Mugison í Lystigarðinum
2026-07-11 15:00 - 16:00
Uppáhalds lystigarðurinn minn – Elska að labba þarna um, þarna fæddist hluti af besta laginu mínu sem heitir Stingum Af – þykir endalaust vænt um þennan garð. Endilega smelltu þér á miða fyrir þig og þína, komdu með teppi, útilegustól, heitt kakó, saft og kleinur… og fulla poka af góðum fíling.
Það verður opið á LYST og hægt að fá sér allskonar góðgæti þar.
Sjáumst eldhressMugison

Miðasala hér

Útitónleikar LYST - DAÐI FREYR ásamt Sturla Atlas
2026-07-18 21:00 - 23:00
Daði Freyr á Sumar & bjórhátíð LYST 2026
Sumar & bjórhátíð LYST endar með stórum útitónleikum í Lystigarðinum þar sem Daði Freyr stígur á svið ásamt Sturla Atlas.
Þetta verður eitt af þessum kvöldum sem við viljum hafa í garðinum: sumar, bjórhátíð, tónlist, fólk saman og góð stemning undir berum himni.
Tónleikarnir fara fram laugardaginn 18. júlí kl. 21:00 við LYST í Lystigarðinum á Akureyri.
Armband á Sumar & bjórhátíð LYST gildir sem miði á tónleikana.Forsala er hafin – forsöluverð 5.900 kr.
Komdu snemma, njóttu hátíðarinnar yfir daginn og vertu með okkur þegar kvöldið tekur við.
ATH. góð umgengni um Lystigarðinn er skilyrði fyrir svona viðburðum. Eyðilegging á plöntum ógildir miða án endurgreiðslu.
Styrktaraðilar eru:
Prentmet Oddi, Húsavík öl, Leyni, Saga travel, Akureyrarbær, Viking Brugghús, Teya, Hs kerfi, Penninn Eymundsson, Sæluhúsin, Hnýfill

Aldurstakmark er 18 ár,
Börn undir 18 í fylgd foreldra eða forráðamanna.

Moses Hightower útitónleikar í Lystigarðinum
2026-08-22 20:30 - 22:00
Moses Hightower útitónleikar í Lystigarðinum
Moses Hightower mætir í Lystigarðinn á Akureyri laugardagskvöldið 22. ágúst kl. 20:30 með sína hlýju, sálarríku og einstöku tónlist í fallegri útitónleikastemningu.
Tónleikarnir eru haldnir til styrktar Lystigarðinum. Allur ágóði rennur til garðsins — sem þakklæti frá LYST og Akureyringum fyrir þennan einstaka stað sem við fáum að njóta allt árið um kring.
Þetta verður kvöld fyrir garðinn, tónlistina og fólkið í bænum.
Miðasala á lyst.is
Sérstakur gestur : KÖTT GRÁ PJÉ
